ananddey/assamese-wiki-corpus huggingface dataset:
জগদীশ ভূঞা

জগদীশ ভূঞা হৈছে অসম আন্দোলনৰ সৈতে জড়িত এজন ছাত্ৰ নেতা আৰু ৰাজনীতিবিদ ।  তিনিচুকীয়া জিলাৰ শদিয়া বিধান সভা সমষ্টিৰ পৰা অসম বিধান সভাৰ বিধায়ক হিচাপে আৰু ১৯৯৮ চনৰ পৰা ২০০১ চনলৈ প্ৰফুল্ল কুমাৰ মহন্ত চৰকাৰত পৰ্যটন মন্ত্ৰী হিচাপে দুটা কাৰ্যকাল পালন কৰিছিল। মূলতঃ অসম গণ পৰিষদৰ এজন নেতা হিচাপে ৰাজনৈতিক জীৱন আৰম্ভ কৰা ভূঞাই জুন,২০১৫ ত ভাৰতীয় জনতা পাৰ্টিত যোগদানৰ হেতু দুৰ্বল অগপ ত্যাগ কৰিছিল। তেওঁ ২০১৯ চনলৈকে অসম পেট্ৰো-কেমিকেলছৰ অধ্যক্ষ হিচাপে কাৰ্যনিৰ্বাহ কৰিছিল।

ছাত্ৰ জীৱন

১৯৭৯ চনৰ পৰা জগদীশ ভূঞা সদৌ অসম ছাত্ৰ সন্থাৰ এজন সক্ৰিয় সদস্য আছিল আৰু অৱশেষত সদৌ অসম ছাত্ৰ সন্থাৰ কেন্দ্ৰীয় কাৰ্যবাহী সদস্য আৰু পিছলৈ ৰাষ্ট্ৰীয় ছাত্ৰ সমন্বয় সমিতিৰ সদস্য হৈছিল।

ৰাজহুৱা জীৱন

১৯৯৫ চনত তেওঁ অগপত যোগদান কৰে, আৰু ১৯৯৬ চনত অসম বিধান সভা বিধানসভাৰ সেই অধিৱেশনৰ কনিষ্ঠতম বিধায়ক হিচাপে নিৰ্বাচিত হয়। ১৯৯৮ চনত তেওঁ অসমৰ পৰ্যটন মন্ত্ৰী হয় আৰু ২০০১ চনত পুনৰ বিধায়ক হিচাপে নিৰ্বাচিত হৈছিল।
ভূঞা অগপত সক্ৰিয় হৈ আছিল, কিন্তু ২০১৫ চনত তেওঁ আৰু তিনিচুকীয়া অঞ্চলৰ আন কেইবাজনো জ্যেষ্ঠ অগপ নেতাই দল ত্যাগ কৰাৰ কথা ঘোষণা কৰি কয়, "মই অগপৰ ওপৰত বিশ্বাস হেৰুৱাইছো যি দিশহীন হৈ পৰিছে।আনহাতে, বিজেপি হৈছে অসমৰ কাৰণে যুঁজ দিয়াৰ বাবে সঠিক দল।"

২০১৫ চনত জগদীশ ভূঞাই ভাৰতীয় জনতা পাৰ্টিত যোগদান কৰিছিল । বিজেপি নেতৃত্বাধীন এন ডি এ চৰকাৰে নাগৰিকত্ব সংশোধনী বিধেয়ক (কেব) গৃহীত কৰি ১২ ডিচেম্বৰত নাগৰিকত্ব সংশোধনী আইন (চিএএ) কৰাৰ পিছত ১৩ ডিচেম্বৰ, ২০১৯ত শ্ৰীযুত ভূঞাই বিজেপিৰ প্ৰাথমিক সদস্য পদৰ পৰা পদত্যাগ কৰে। সেই মুহূৰ্তত তেওঁ কেবিনেট মন্ত্ৰী পদবীৰ সৈতে অসম পেট্ৰ'কেমিকেলছ লিমিটেডৰ অধ্যক্ষৰ পদত অধিষ্ঠিত আছিল।[

সদৌ অসম ছাত্ৰ সন্থা আৰু সদৌ অসম জাতিয়তাবাদী যুব ছাত্ৰ পৰিষদএ নাগৰিকত্ব সংশোধনী আইন (চিএএ), ২০১৯ গৃহীত কৰাত ৰাজ্যখনত আলোড়ন সৃষ্টি কৰে আৰু অসমত খিলঞ্জীয়া সম্প্ৰদায়ৰ অধিকাৰৰ সুৰক্ষা ৰক্ষাৰ বাবে অসম জাতীয় পৰিষদ (অজাপ) নামৰ এটা নতুন ৰাজনৈতিক দল গঠন কৰে। জগদীশ ভূঞাক ১৪ ছেপ্টেম্বৰ, ২০২০ তাৰিখে অজাপৰ বসন্ত ডেকা ,কৃষ্ণ গোপাল ভট্টাচাৰ্য, আহ্বায়কসকলে সমন্বয়ক হিচাপে নিযুক্তি দিয়ে।

সাংস্কৃতিক জীৱন

জগদীশ ভূঞা ডাঙৰীয়াও সৰুৰে পৰা অভিনয়ৰ লগত জড়িত আছিল আৰু পিছলৈ বহু অসমীয়া ছবি আৰু ধাৰাবাহিকত সহ-অভিনেতা হিচাপে অভিনয় কৰিছিল।
দাগ,কন্যাদান,সেউজী ধৰণী ধুনীয়া, বিধাতা,আমি অসমীয়া,ভোলাবৰাৰ দিনলিপি আদি ছবিত তেওঁ অভিনয় কৰিছিল।

ড° ভূপেন হাজৰিকা সেতু

শদিয়াৰ তদানীন্তন বিধায়ক জগদীশ ভূঞাই ধলাক শদিয়াৰ সৈতে সংযোগ কৰা এখন দলংৰ বাবে ২০০৩ চনত অটল বিহাৰী বাজপেয়ী চৰকাৰলৈ প্ৰথমখন চিঠি লিখিছিল। ভূঞাই এই দলঙৰ বাবে কেন্দ্ৰীয় চৰকাৰৰ সৈতে তিনি বছৰ ধৰি অবিৰতভাৱে কাম-কাজ চলাইছিল। অৱশেষত ১৪ বছৰত দলংখন নিৰ্মাণ কৰা হয় আৰু ২০১৭ চনত ভাৰতৰ প্ৰধানমন্ত্ৰী নৰেন্দ্ৰ মোদীয়ে উদ্বোধন কৰে। দলংখনৰ নাম ড০ ভূপেন হাজৰিকা সেতু হিচাপে নামাকৰণ কৰা হয়।

ৰন্ধনৰ বাবে মিথানল

ৰন্ধন গেছৰ বিকল্প হিচাপে মিথানলৰ ব্যৱহাৰক লৈ ২০১৮ চনৰ ৫ অক্টোবৰত অসম পেট্ৰ’কেমিকেলছ লিমিটেডে(এ.পি.এল.) এটা পাইলট প্ৰজেক্ট আৰম্ভ কৰিছিল। এই প্ৰকল্পটো আৰম্ভ কৰাত এ.পি.এল.ৰ অধ্যক্ষ জগদীশ ভূঞা আৰু নিটি আয়োগৰ ড০ ভি কে সৰস্বতে বিশেষ ভূমিকা পালন কৰে। জগদীশ ভূঞাই কৈছিল, "আমি ৫ অক্টোবৰত আমাৰ এ পি এল টাউনশ্বিপত পাইলট প্ৰজেক্ট আৰম্ভ কৰিম। যদি ই সফল হয় তেন্তে আমি ইয়াক ব্যৱসায়িকভাৱে আৰম্ভ কৰিম।"

তথ্য সংগ্ৰহ
সুকন্যা ৰামগোপাল

সুকন্যা ৰামগোপাল তামিলনাডুৰ এগৰাকী ভাৰতীয় কৰ্ণাটিক সংগীত শিল্পী। কৰ্ণাটক সংগীতৰ প্ৰথম মহিলা ঘটামবাদক হিচাপে তেওঁ বেছিকৈ পৰিচিত। কৰ্ণাটিক কণ্ঠ, ভায়লিন, মৃদংগম আৰু বীণা আদিতো তেওঁ পাকৈত। সংগীত নাটক অকাডেমী বঁটা, কৰ্ণাটক সংগীত নৃত্য একাডেমী বঁটা আৰু চেন্নাইৰ মাদ্ৰাজ মিউজিক একাডেমীৰ পৰা বঁটাকে ধৰি কেইবাটাও বঁটা লাভ কৰে।

জীৱনী

১৯৫৭ চনৰ ১৩ জুনত তামিলনাডুৰ মায়লাদুথুৰাইত সুকন্যা ৰামগোপালৰ জন্ম হৈছিল সুব্ৰমণিয়াম আৰু ৰঙানাকিৰ পঞ্চম সন্তান হিচাপে।
তেওঁ তামিল পণ্ডিত ইউ ভি স্বামীনাথ আয়াৰৰ নাতিনী।
ঘৰৰ ওচৰৰ মণ্টেছৰী স্কুলত আৰু পিছলৈ এন কে তিৰুমালাচাৰিয়াৰ নেচনেল গাৰ্লছ হাইস্কুলত অধ্যয়ন কৰে।
চেন্নাইৰ ইথিৰাজ কলেজৰ পৰা প্ৰি-ইউনিভাৰ্চিটি পাঠ্যক্ৰম সম্পূৰ্ণ কৰাৰ পিছত সুকন্যাই চেন্নাইৰ ন্যায়াধীশ বছিৰ আহমেদ ছাইদ কলেজ ফৰ উইমেনৰ পৰা গণিতত আণ্ডাৰ-স্নাতক বি এছ চি কৰে।
বিয়াৰ পিছত তেওঁ কৰ্ণাটকৰ বেংগালুৰুলৈ গুচি যায়।

বঁটা আৰু সন্মান

২০১৪ চনত সংগীত নাটক অকাডেমী বঁটা।
১৯৮২ চনত কৰ্ণাটক সংগীত নৃত্য একাডেমী বঁটা।
ইণ্ডিয়ান এক্সপ্ৰেছৰ পৰা ২০১৫ চনৰ দেৱী বঁটা।
২০০৭ চনত মাদ্ৰাজ মিউজিক একাডেমীৰ পৰা শ্ৰেষ্ঠ জ্যেষ্ঠ ঘটাম শিল্পী বঁটা।
১৯৯০ চনত নাৰদ গানা সভাৰ পৰা বঁটা, চেন্নাই।
২০০০ চনত ড° চেমমাংগুদি শ্ৰীনিবাসাইৰৰ পৰা ৰাগা থাৰংগিনী বঁটা।
২০০১ চনত পাৰ্কাছিভ আৰ্টছ চেণ্টাৰ বাংগালুৰুৰ পৰা পুটাচাৰ বঁটা।
২০০৯ চনত বাংগালুৰু গায়না সমাজৰ পৰা বছৰৰ শ্ৰেষ্ঠ শিল্পীৰ বঁটা।
বাংগালুৰুৰ আয়নাৰ কলেজ অৱ মিউজিকে ২০০৮ চনত তেওঁক সম্বৰ্ধনা জনায়।

তথ্য সংগ্ৰহ

শ্ৰেণী:গায়িকা
শ্ৰেণী:সংগীতজ্ঞ
শ্ৰেণী:ভাৰতীয় নাৰী
শ্বিন ডায়েৱে

শ্বিন ডায়েৱে এগৰাকী বাৰ্মিজ তথ্যচিত্ৰ নিৰ্মাতা। ম্যানমাৰৰ অন্যতম অগ্ৰণী মহিলা তথ্যচিত্ৰ নিৰ্মাতা। দ্য ইৰাৱাডীৰ "বাৰ্মাৰ প্ৰেৰণাদায়ক মহিলা" তালিকাত তেওঁৰ নাম অন্তৰ্ভুক্ত কৰা হৈছিল।

কৰ্ম জীৱন

শ্বিন ডায়েৱে আছিল এগৰাকী সক্ৰিয় কৰ্মী, ৮৮৮৮ চনৰ বিদ্ৰোহৰ বহু প্ৰতিবাদী কাৰ্যসূচীৰ সৈতে তেওঁ জড়িত।এই আন্দোলন ১৯৮৮ চনৰ ৮ আগষ্ট (৮-৮-৮৮) তাৰিখে ব্যাপক ৰূপ লৈছিল, সেইবাবে ইয়াক “8888 Uprising” বুলি কোৱা হয়। বিক্ষোভত জড়িত হোৱাৰ বাবে ১৯৯০ চনত এমাহ আৰু ১৯৯১ চনত এবছৰ কাৰাদণ্ড বিহা হৈছিল। ৰেংগুন বিশ্ববিদ্যালয়ত অধ্যয়ন কৰি থাকোঁতে কবিতা আৰু কল্পকাহিনী ৰচনা কৰিছিল যিবোৰ নব্বৈৰ দশকৰ আলোচনীত প্ৰকাশ পাইছিল। পিচলৈ চলচ্চিত্ৰৰ প্ৰতিও তেওঁ আকৰ্শিত হৈ পৰিছিল। ১৯৯৭ চনৰ পৰা ২০০০ চনৰ ভিতৰত শ্বিন ডায়েৱে অডিঅ' ভিজুৱেল (এভি) মিডিয়াত সহকাৰী প্ৰযোজক হিচাপে কাম কৰিছিল, যিটো বাৰ্মাৰ প্ৰথম ব্যক্তিগত তথ্যচিত্ৰ চলচ্চিত্ৰ কোম্পানী আছিল। ২০০৬ চনত তেওঁ ষ্ট্ৰীট ফটোগ্ৰাফাৰ কো উৰ সৈতে বিবাহপাশত আবদ্ধ হয় আৰু পিছলৈ তেওঁ চিনেমাটোগ্ৰাফাৰ হিচাপে তেওঁৰ ঘনিষ্ঠ সহযোগী হৈ পৰে।

২০০৭ চনত বাৰ্লিনস্থিত ৰেঙ্গুন ফিল্ম স্কুল নামৰ অ-লাভজনক সংস্থাৰ কৰ্মশালাত অংশগ্ৰহণ কৰি তেওঁ চলচ্চিত্ৰ জীৱন আৰম্ভ কৰে। ২০০৫ চনৰ পৰা ২০১০ চনৰ ভিতৰত ডেম’ক্ৰেটিক ভইচ অৱ বাৰ্মা (ডিভিবি)ৰ সৈতে ভিডিঅ' সাংবাদিক হিচাপে কাম কৰা শ্বিন ডায়েৱে ২০০৭ চনৰ চেফ্ৰন বিপ্লৱৰ সময়ত উপস্থিত আছিল আৰু এণ্ডাৰছ অষ্টাৰগাৰ্ডৰ ডেনিছ তথ্যচিত্ৰ বাৰ্মা ভিজেৰ পৰা অনুপ্ৰাণিত হৈছিল, যিয়ে এখন তথ্যচিত্ৰৰ বাবে বাৰ্মা জনসাধাৰণৰ মাজত অভূতপূৰ্ব প্ৰচাৰ লাভ কৰিছিল। তেওঁৰ আনখন সফল ছবি ব্ৰাইটাৰ ফিউচাৰত মাণ্ডেলেৰ ফাউংডাউ মনাষ্টিক এডুকেচন হাইস্কুলৰ কাহিনী চিত্ৰিত কৰা হৈছে আৰু ২০০৯ চনত আৰ্ট অৱ ফ্ৰিডম চলচ্চিত্ৰ মহোৎসৱত শ্ৰেষ্ঠ তথ্যচিত্ৰৰ বঁটা লাভ কৰা হৈছে।উত্তৰ বাৰ্মাৰ সংঘাতৰ ফলত স্থানচ্যুত হোৱা জনগোষ্ঠীয় কাচিন গাঁৱৰ লোকসকলৰ কাহিনীৰে নিৰ্মিত তেওঁৰ ছবি টেক মি হোম ২০১৪ চনত ৱাথান চলচ্চিত্ৰ মহোৎসৱত জয়ী হৈছিল।

২০১৩ চনত শ্বিন ডায়েৱে পৰিচালনা কৰিছিল নাও আই এম ১৩ শীৰ্ষক ১৫ মিনিটৰ এখন তথ্যচিত্ৰ, য’ত মধ্য বাৰ্মাৰ এগৰাকী কিশোৰী দৰিদ্ৰতাৰ বাবে শিক্ষাৰ পৰা বঞ্চিত হোৱা সংগ্ৰামৰ দৃশ্য চিত্ৰিত কৰা হৈছে। এই তথ্যচিত্ৰখনে তেওঁক কোটা কিনাবালু আন্তঃৰাষ্ট্ৰীয় চলচ্চিত্ৰ মহোৎসৱত ৰূপালী বঁটা আৰু ২০১৪ চনত ৱাথান চলচ্চিত্ৰ মহোৎসৱত শ্ৰেষ্ঠ তথ্যচিত্ৰৰ বঁটা লাভ কৰে।২০১৫ চনত বাৰ্মাৰ ৰাষ্ট্ৰীয় শিক্ষা বিধেয়কৰ বিৰুদ্ধে ছাত্ৰ-ছাত্ৰীৰ প্ৰতিবাদৰ নথিভুক্ত কৰে।

ম্যানমাৰত মানুহৰ দ্বাৰা সৃষ্টি হোৱা জলবায়ু পৰিৱৰ্তনৰ পৰিণতি দেখুওৱা তেওঁৰ ভিডিঅ'ৰিপৰ্ট “আয়েয়াৰৱাডি ৰিভাৰবেংক ইৰ'জন"ই ২০২৪ চনৰ গ্ৰেচ বঁটা লাভ কৰে।

২০২৩ চনত গ্ৰেপ্তাৰ

২০২৩ চনৰ ১৫ অক্টোবৰত ইয়াংগনৰ আউং মিংগালাৰ বাছ টাৰ্মিনেলত ম্যানমাৰৰ সেনা জোৱানে শ্বিন ডায়েৱেৰ লাগেজত ড্ৰোন পোৱাৰ পিছত গ্ৰেপ্তাৰ কৰে। ২০২৪ চনৰ ১০ জানুৱাৰীত সন্ত্ৰাসবাদ বিৰোধী আইন অনুসৰি ইয়াংগনৰ ইনচেইন কাৰাগাৰত তেওঁক আজীৱন কাৰাদণ্ড দিয়া হয়। আইডিএফএ ইনষ্টিটিউটে তেওঁক মুকলি কৰি দিবলৈ আহ্বান জনায়।

বঁটা

২০২৪ চনৰ ডিচেম্বৰ মাহত শ্বিন ডায়েৱেক বিবিচিৰ ১০০ গৰাকী মহিলাৰ তালিকাত অন্তৰ্ভুক্ত কৰা হয়।

তথ্য সূত্ৰ
ইছলামাবাদ

ইছলামাবাদ হৈছে পাকিস্তানৰ ৰাজধানী। ই ফেডাৰেল ইছলামাবাদ টেৰিটৰীৰ অন্তৰ্গত। ই পাকিস্তনৰ নৱম বৃহৎ চহৰ, ইয়াৰ জনসংখ্যা দুই নিযুততকৈও অধিক। আনহাতে ৫ নিযুতকৈও অধিক জনসংখ্যাৰে ইছলামাবাদ ৰাৱলপিণ্ডি মহানগৰীয় এলেকা হৈছে পাকিস্তানৰ তৃতীয় বৃহত্তম অঞ্চল। নগৰখন পাকিস্তানৰ অতি প্ৰয়োজনীয় ৰাজনৈতিক কেন্দ্ৰ স্বৰূপ। কেপিটেল ডেভেলপমেণ্ট অথ'ৰিটিৰ সহযোগত চহৰখন ইছলামাবাদ মেট্ৰ'পলিটান কৰ্প'ৰেচন পৰিচালনা কৰে।
ইছলামাবাদ দেশৰ উত্তৰ-পূৱত অৱস্থিত। ই উত্তৰে ৰাৱলপিণ্ডি জিলা আৰু মাৰগালা হিলছ্ নেচনেল পাৰ্কৰ মাজত অৱস্থিত। ঐতহাসিকভাবে এই অঞ্চলটো পঞ্জাব আৰু খেইবাৰ পাখটুংখাৱাৰ অন্তৰ্গত আছিল। ১৯৬০ চনত কৰাচীৰ পৰা পাকিস্তানৰ ৰাজধানী স্থানান্তৰ কৰিবৰ বাবে ইছলামাবাদৰ গঠন কৰা হৈছিল। নগৰসমূহৰ প্ৰধান পৰিকল্পনা অনুসৰি ইছলামাবাদক আঠটা ভাগত ভাগ কৰা হৈছে, প্ৰশাসনিক, ডিপ্ল'মেটিক এনক্লেভ, আৱাসিক এলেকা, শৈক্ষিক বিভাগ, উদ্যোগিক বিভাগ, ব্যৱসায়িক এলেকা, আৰু গ্ৰামীন আৰু সেউজ এলেকা। মাৰগালা হিলছ্ নেচনেল পাৰ্ক আৰু ছাকাৰপাৰিয়ান পাৰ্ককে ধৰি বহু উদ্যান আৰু অৰণ্যৰ বাবে অঞ্চলটো বিখ্যাত।

চহৰখনত দক্ষিণ এছিয়াৰ আটাইতকৈ বৃহৎ মঠ, ফৈছাল মঠৰ দৰে বহুতো কীৰ্তিচিহ্ন আছে। ই পৃথিৱীৰ চতুৰ্থ বৃহত্তম মঠ। ইয়াত থকা অন্য কীৰ্তিচিহ্ন কিছুমান হৈছে, পাকিস্তানৰ ৰাষ্ট্ৰীয় কীৰ্তিচিহ্ন আৰু ডেমক্ৰেটিক স্কোৱাৰ। ইছলামাবাদৰ মানৱ উন্নয়নৰ সূচাংকৰ হাৰ অতি উচ্চ, ই বেলজিয়ামৰ সমপৰ্যায়ৰ। ই পাকিস্তানৰ আটাইতকৈ ব্যয়বহুল নগৰ, আৰু নগৰখনৰ জনসংখ্যা গৰিষ্ঠ সংখ্যক লোকেই মধ্য আৰু উচ্চ মধ্যবিত্ত শ্ৰেণীৰ লোক। কোয়েইড-ই আজাম বিশ্ববিদ্যালয় আৰু এনইউএছটিকে ধৰি নগৰখনত মুঠ ১৬খন বিশ্ববিদ্যালয় আছে। পাকিস্তানৰ ভিতৰত ইছলামাবাদতেই সকলোতকৈ কম অপৰাধ সংঘটিত হয়, অপৰাধ নিয়ন্ত্ৰণৰ বাবে ইয়াৰ বিভিন্ন স্থানত প্ৰায় ১৯,০০টা চিচিটিভি কেমেৰা লগোৱা আছে।

নামকৰণ

ইছলামাবাদ নামটো ইছলাম আৰু আবাদ শব্দ দুটাৰ পৰা গঠন কৰা হৈছে, ইয়াৰ অৰ্থ হৈছে ইছলামৰ নগৰ। ইছলাম এটা আৰবিক শব্দ, ই ইছলাম ধৰ্মক বুজায় আৰু আবাদ হৈছে পাৰ্ছিয়ান শব্দ, ই বসবাস কৰা ঠাই বা নগৰ বুজায়।

যমজ চহৰ আৰু ভগ্নী নগৰ

ইছলামাবাদৰ যমজ চহৰ আৰু ভগ্নী নগৰসমূহ হৈছে:
আমান, জৰ্ডান
বেইজিং, চীন
ছিউল, দক্ষিণ কোৰিয়া
জাকাৰ্টা, ইণ্ডোনেছিয়া ১৯৮৪, ২০১০ চনৰ পৰা পুনৰ আৰম্ভ হৈছে
আবু ধাবি, সংযুক্ত আৰৱ আমিৰাত

পৰিবহণ

ইছলামাবাদ সমগ্ৰ বিশ্বৰ সৈতে ইছলামাবাদ আন্তঃৰাষ্ট্ৰীয় বিমানবন্দৰৰ যোগেৰে সংযোজিত। এই বিমানবন্দৰ ইছলামাবাদৰ নিকটৱৰ্ত্তী ফতেহ জংগত অৱস্থিত। ইয়াৰ পূৰ্বে বেনজিৰ ভুট্ট' ইণ্টাৰনেচনেল এয়াৰপৰ্ট আছিল ইছলামাবাদৰ প্ৰধান বিমানবন্দৰ। সেই বিমানবন্দৰক পূৰ্বতে ইছলামাবাদ বিমানবন্দৰ বোলা হৈছিল। ই পাকিস্তানৰ তৃতীয় বৃহৎ বিমানবন্দৰ আৰু ই ইছলামাবাদৰ বাহিৰৰ চাকালা, ৰাৱলপিণ্ডিত অৱস্থিত। ২০০৪-২০০৫ বৰ্ষত বেনজিৰ ভুট্ট' ইণ্টাৰনেচনেল এয়াৰপৰ্টে প্ৰায় ২.৮৮ নিযুত যাত্ৰীক ২৩,৪৩৬খন বিমানেৰে সেৱা আগবঢ়াইছিল। বৰ্তমান সেই বিমানবন্দৰ পাকিস্তান বায়ুসেনাৰ অন্তৰ্গত।

তথ্য সংগ্ৰহ

শ্ৰেণী:পাকিস্তানৰ নগৰ-মহানগৰ
শ্ৰেণী:ৰাজধানী
৫০০ মহিলা বিজ্ঞানী

৫০০ মহিলা বিজ্ঞানী হৈছে বিজ্ঞানক মুকলি, সৰ্বজনীন আৰু সুলভ কৰি তোলাৰ বাবে উৎসৰ্গিত এটা অলাভজনক গোট।এই অভিযানত উপনীত হ'বলৈ তেওঁলোকে জনসংযোগৰ জৰিয়তে বৈজ্ঞানিক সাক্ষৰতা বৃদ্ধিৰ কাম কৰে, বিজ্ঞান আৰু সমতাৰ পোষকতা কৰে আৰু আত্মপৰিচয় কৰা মহিলাসকলক তেওঁলোকৰ সম্পূৰ্ণ সম্ভাৱনাত উপনীত হ'বলৈ প্ৰয়োজনীয় সঁজুলি আৰু সমৰ্থন প্ৰদান কৰে। ২০১৬ চনৰ নৱেম্বৰ মাহত মুকলি পত্ৰৰে আৰম্ভ হোৱা এই সংস্থাটোৱে ২০১৮ চনৰ মে' মাহত ৫০১(গ)৩ হিচাপে আনুষ্ঠানিকভাৱে স্বীকৃতি লাভ কৰে।

ইতিহাস

৫০০ মহিলা বিজ্ঞানীয়ে আমেৰিকাৰ ২০১৬ চনৰ ৰাষ্ট্ৰপতি নিৰ্বাচনৰ পিছত ৫০০ মহিলা বিজ্ঞানীৰ স্বাক্ষৰিত এখন মুকলি পত্ৰৰে আৰম্ভ কৰে। পত্ৰখনত কেৱল বৈজ্ঞানিক প্ৰমাণৰ বিৰুদ্ধে যোৱা নীতিৰ বিৰুদ্ধে নহয়, প্ৰান্তীয় সম্প্ৰদায়ৰ বিৰুদ্ধে বৈষম্য, লিংগবাদ, বিদেশী ঘৃণা, আৰু অন্যান্য ধৰণৰ বৈষম্যৰ বিৰুদ্ধেও মাত মাতিবলৈ প্ৰতিশ্ৰুতি দিয়া হৈছে। দুমাহৰ ভিতৰতে এই প্ৰতিশ্ৰুতিত ১০৯খন দেশৰ মহিলা আৰু মিত্ৰশক্তিৰপৰা পোন্ধৰ হাজাৰতকৈ অধিক স্বাক্ষৰ লাভ কৰে।

২০১৭ চনৰ মহিলা মাৰ্চৰ সৈতে সংগতি ৰাখি এই প্ৰতিশ্ৰুতিত স্বাক্ষৰ কৰা মহিলা বিজ্ঞানী আৰু সমৰ্থকসকলে নিজকে গোটত সংগঠিত কৰি একেলগে মাৰ্চ কৰে। স্থানীয় পদযাত্ৰাবোৰ স্থানীয় অধ্যায় বা "পড" গঠনৰ ভিত্তি হৈ পৰিছিল, য'ত স্থানীয় মহিলা বিজ্ঞানীসকলে নিয়মিতভাৱে লগ হয়। ৫০০ মহিলা বিজ্ঞানীৰ মূল মিছন আৰু মূল্যবোধৰ সৈতে সংগতি ৰাখি পডসমূহে সমৰ্থন ব্যৱস্থা হিচাপে আৰু নিজৰ সম্প্ৰদায়ত অনুৰণিত হোৱা বিষয়সমূহৰ ওপৰত মনোনিৱেশ আৰু সংগঠিত হোৱাৰ বাহন হিচাপে দুয়োটা কাম কৰে।

২০২৩ চনত পুঁজিৰ সমস্যাৰ বাবে সংস্থাটোৱে ফেল’শ্বিপৰ অন্ত পেলোৱা আৰু দৰমহা পোৱা কৰ্মচাৰীক এৰি দিয়াকে ধৰি কাৰ্য্যকলাপ হ্ৰাস কৰিবলৈ বাধ্য হৈছিল। প্ৰকল্পটোৰ ভিতৰৰ কিছুমান সংগঠকে অনুদানৰ পুঁজিৰ অস্থিৰ পৰিৱেশৰ বাবে দোষাৰোপ কৰিছিল যাৰ ফলত সংস্থাটো হ্ৰাস পাইছিল।

কাৰ্যসূচী আৰু পদক্ষেপ

এগৰাকী মহিলা বিজ্ঞানীক অনুৰোধ কৰক

কনফাৰেন্স পেনেলত আৰু উচ্চ পৰ্যায়ৰ বিজ্ঞান সাংবাদিকতাৰ গল্পত মহিলাৰ প্ৰতিনিধিত্ব বৃদ্ধি কৰিবলৈ ৫০০ মহিলা বিজ্ঞানীয়ে STEMM (বিজ্ঞান, প্ৰযুক্তি, অভিযান্ত্ৰিক, গণিত আৰু চিকিৎসা) ক্ষেত্ৰত বিশেষজ্ঞতা থকা আত্মপৰিচয় কৰা মহিলাসকলৰ বাবে এটা মহিলা বিজ্ঞানীৰ অনুৰোধ কৰক ডাটাবেছ আৰম্ভ কৰে। বৰ্তমান এই তথ্যকোষত ১০৪খন দেশৰ ৬,০০০ৰো অধিক মহিলা আছে।

বিজ্ঞান মাতৃ যাত্ৰা

৫০০ গৰাকী মহিলা বিজ্ঞানীয়ে বিজ্ঞানৰ অভিভাৱকসকলৰ যাত্ৰাৰ বিষয়ে ভাগ-বতৰা কৰিবলৈ চাইঞ্চ মম জাৰ্ণি অৰ্থাৎ “বিজ্ঞান মাতৃ যাত্ৰা’’ অভিযান আৰম্ভ কৰে, বিশেষকৈ মাতৃসকলে, যিসকলে সুলভ স্তন্যপান কক্ষ আৰু অভিভাৱকৰ ছুটীৰ দৰে বিষয়ৰ ক্ষেত্ৰত প্ৰতিষ্ঠানিক প্ৰত্যাহ্বানৰ সন্মুখীন হয়।

ভৱিষ্যতৰ বাবে ফেল’শ্বিপ

২০১৯ চনত ৫০০ গৰাকী মহিলা বিজ্ঞানীয়ে ৰঙীন মহিলাসকলক স্বীকৃতি আৰু সমৰ্থন কৰিবলৈ ফেল'শ্বিপ ফৰ দ্য ফিউচাৰ কাৰ্যসূচী আৰম্ভ কৰে যিসকলে সংস্থাটোৰ মিছনৰ সৈতে সংগতি ৰাখি STEM ত সমতা, অন্তৰ্ভুক্তি আৰু সুলভতা বৃদ্ধিৰ দিশত কাম কৰা STEM সম্প্ৰদায়ৰ পদক্ষেপসমূহৰ আগশাৰীৰ কাম কৰে।
২০২৩ চনত বাজেটৰ অভাৱৰ বাবে সংস্থাটোৱে ফেল'শ্বিপ শেষ কৰিবলৈ বাধ্য হয়। স্থানীয় পডসকলেও নিজৰ সম্প্ৰদায়ে সম্মুখীন হোৱা সমস্যাসমূহৰ বিষয়ে লিখিছে, কেলিফৰ্ণিয়াৰ বন্যপ্ৰাণীৰ ওপৰত ৰাষ্ট্ৰপতি ট্ৰাম্পৰ সীমান্তৰ দেৱালৰ প্ৰভাৱৰ পৰা আৰম্ভ কৰি পুগেট চাউণ্ডত কয়লা জ্বলোৱা বন্ধ কৰাৰ প্ৰয়োজনীয়তালৈকে।

তথ্যসূত্ৰ

শ্ৰেণী:অনুষ্ঠান প্ৰতিষ্ঠান
গুৱাহাটী চিনে ক্লাব

গুৱাহাটী চিনে ক্লাব হৈছে অসমৰ এটা পঞ্জীয়নভুক্ত চলচ্চিত্ৰ সমাজ। ১৯৬৫ চনৰ ২৬ এপ্ৰিল তাৰিখে অসমৰ বিশিষ্ট শিল্পী আৰু সাংস্কৃতিক ব্যক্তিত্ব ড° ভূপেন হাজৰিকাই কেইগৰাকীমান চলচ্চিত্ৰ প্ৰেমী, সমালোচক আৰু লেখকৰ সৈতে মিলি এই ক্লাবটো প্ৰতিষ্ঠা কৰিছিল।

পদুম বৰুৱা, মহম্মদ ছাদুল্লাহ আৰু একাংশ চলচ্চিত্ৰ অনুৰাগীয়ে উত্তৰ-পূব ভাৰতৰ প্ৰথমখন চলচ্চিত্ৰ সমাজ শ্বিলং ফিল্ম ছচাইটি গঠন কৰাৰ তিনি বছৰৰ পাছত গুৱাহাটীত এই ক্লাবটো প্ৰতিষ্ঠা কৰা হয়।

গুৱাহাটী চিনে ক্লাব ১৮৬০ চনৰ ছচাইটিজ পঞ্জীয়ন আইন (Societies Registration Act, 1860)-ৰ অধীনত পঞ্জীয়নভুক্ত। ক্লাবটোৰ উপদেষ্টা হিচাপে হৰেকৃষ্ণ ডেকা আৰু ভুবন চন্দ্ৰ লহকৰ দায়িত্ব পালন কৰিছে আৰু সভাপতি হৈছে এ. কে. আবচাৰ হাজৰিকা।

কাৰ্যকলাপ

গুৱাহাটী চিনে ক্লাবৰ মুখ্য কাৰ্যকলাপসমূহ হ’ল:
গুৱাহাটীৰ লক্ষ্মীৰাম বৰুৱা সদনত প্ৰতি মাহৰ ২য় আৰু ৪ৰ্থ শনিবাৰ আৰু দেওবাৰে ৰাষ্ট্ৰীয় আৰু আন্তঃৰাষ্ট্ৰীয় খ্যাতিসম্পন্ন চলচ্চিত্ৰ প্ৰদৰ্শন।
প্ৰতি বছৰে ‘‘জ্যোতিপ্ৰসাদ আগৰৱালা সোঁৱৰণী বক্তৃতা’’ অনুষ্ঠান আয়োজন।
ক্লাবৰ প্ৰতিষ্ঠা দিৱস উদযাপন।
সমাজৰ বাৰ্ষিক মুখপত্ৰ চিত্ৰ চিন্তা প্ৰকাশ।
২০০৮ চনৰ পৰা ‘গুৱাহাটী চলচ্চিত্ৰ মহোৎসৱ’ আয়োজন (পূৰ্বতে ‘‘Festival of World Cinema’’ নামেৰে জনাজাত)।
চলচ্চিত্ৰ বিষয়ক কৰ্মশালা আৰু Film Appreciation Course আয়োজন।
বিশেষ অনুষ্ঠানত চুটি ছবি মহোৎসৱ বা চলচ্চিত্ৰ প্ৰদৰ্শনী।
বিভিন্ন শিক্ষানুষ্ঠান আৰু সৰু চহৰত চলচ্চিত্ৰ প্ৰদৰ্শনৰ জৰিয়তে চলচ্চিত্ৰ বিষয়ে সজাগতা সৃষ্টি।
বিদেশী দূতাবাস আৰু সাংস্কৃতিক সংগঠনৰ সৈতে বিনিময় কাৰ্যসূচী।
বিশিষ্ট চলচ্চিত্ৰ নিৰ্মাতা আৰু চলচ্চিত্ৰ ব্যক্তিত্বৰ সৈতে মত-বিনিময় অনুষ্ঠান।

প্ৰকাশনসমূহ

গুৱাহাটী চিনে ক্লাবে চলচ্চিত্ৰ বিষয়ক কিছুমান গ্ৰন্থ প্ৰকাশ কৰিছে। উল্লেখযোগ্য প্ৰকাশনসমূহ হ’ল:
আকিৰা কুৰোছাৱা
চলচ্চিত্ৰ নিৰ্মাতা হিচাপে জ্যোতিপ্ৰসাদ
Living Shadows
Perspective on Cinema of Assam
চিত্ৰ চিন্তা (বাৰ্ষিক মুখপত্ৰ)

লগতে চাওক

অসমৰ চলচ্চিত্ৰ
জ্যোতি চিত্ৰবন

তথ্যসূত্ৰ

বাহ্যিক সংযোগ

গুৱাহাটী চিনে ক্লাবৰ চৰকাৰী ৱেবছাইট
পূব অঞ্চল : সমাজসমূহৰ তালিকা

শ্ৰেণী:অসমৰ চলচ্চিত্ৰ
শ্ৰেণী:ভাৰতভিত্তিক সাংস্কৃতিক সংগঠন
ঙি ঙাও খাম

ঙি ঙাও খাম (,) বা ফুৰা-লু'ঙ চীনা ড্ৰেগনৰ এটা প্ৰজাতি যি টাই আহোমসকলৰ মাজত প্ৰচলিত এক কিংবদন্তিমূলক জীৱ তথা এক পৰম্পৰাগত প্ৰতীক।পূৰ্বতে আহোম সকলে ড্ৰেগন নৃত্য আৰু ড্ৰেগন নাও খেলো অনুষ্ঠিত কৰিছিল। এই সংস্কৃতিসমুহ চীনত আৰম্ভনি হৈছিল।

আকৃতি

ই মূলতঃ সাপ, সিংহ, কাছ, ঘোঁৰা আৰু পক্ষীৰ সংমিশ্ৰণ। ইয়াৰ প্ৰতিখন ঠেং ভিন্ন আৰু এইকেইটা কুকুৰাৰ ঠেং, সিংহৰ হাঁতোৰা, ঘোঁৰাৰ ঠেং আৰু কাছৰ ঠেঙেৰে গঠিত। ইয়াক সাধাৰণতে মেলি থকা জিভা আৰু এডাল নেজেৰে সৈতে উপস্থাপন কৰা হয়।

ব্যৱহাৰ

ঙি ঙাও খাম অসম ৰাজ্যৰ প্ৰতীক আছিল আৰু বৰ্তমান টাই-আহোম সকলৰ জাতীয় প্ৰতীক। আহোম সংগঠন আৰু প্ৰতিষ্ঠান সমূহেও ঙি ঙাও খাম প্ৰতীক হিচাপে ব্যৱহাৰ কৰে।

খ্ৰীং-ফা

আহোমসকলৰ জাতীয় পতাকাখনৰ নাম হৈছে খ্ৰীং-ফা। এই খ্ৰীং-ফাৰ মাজৰ অংশত ঙি ঙাও খামৰ ছবি অঁকা থাকে। পৌৰাণিক কালত আহোম চাওফা আৰু ডাঙৰীয়া সকলে যুদ্ধৰ আগত বা ভিন্ন ৰাজকীয় কামত খ্ৰীং-ফা উত্তোলন কৰে। অইন ৰাজ্যত প্ৰৱেশ কৰোঁতে খ্ৰীং-ফা লগত লৈ যোৱা হয় যি আহোম ৰাজ্যৰ প্ৰতীক আছিল। বৰ্তমান সময়ত ভিন্ন ধৰ্মীয় বা সাংস্কৃতিক অনুষ্ঠানত খ্ৰীং-ফা উত্তোলন কৰা হয়।

প্ৰত্নতাত্বিক, মোহৰ আৰু মৈদাম

আহোম প্ৰত্নতাত্বিক স্থান যেনে ৰংঘৰ, কাৰেং, তলাতল আৰু চৰাইদেউৰ অইন স্থানত এই ঙি ঙাও খাম দেখা যায়। ইয়াৰ উপৰি কামাখ্যা মন্দিৰটো ঙি ঙাও খাম দেখা পোৱা যায়। চুদিংফা (১৮১১-১৮১৮) অৰ্থাৎ চন্দ্ৰকান্ত সিংহ আৰু চুহিতপংফা বা গৌৰীনাথ সিংহ (১৭৮০-১৭৯৫) আদি কেইবাজনো আহোম চাওফাৰ ৰাজকীয় মোহৰ আৰু তামৰ ফলিটো ঙি ঙাও খাম ব্যৱহৃত হৈছিল। চুপাতফা বা গদাধৰ সিংহ (১৬৮১ - ১৬৯৬) আৰু চুখ্ৰংফাৰ (১৬৯৬ - ১৭১৪) মুদ্ৰাবোৰত ঙি ঙাও খাম মূৰ্তি খোদিত কৰা হৈছিল। মৈদাম সমূহৰ ভিতৰত হাতীৰ দাঁতৰ ঙি ঙাও খাম উদ্ধাৰ হৈছে।

সত্ৰ আৰু পাহাৰীয়া অঞ্চলত

বটদ্ৰৱা থান আৰু বৰপেটাৰ বৈষ্ণৱ প্ৰতিষ্ঠান সমূহতো ঙি ঙাও খাম দেখা পোৱা যায়। অসমৰ চুবুৰীয়া ৰাজ্য মেঘালয় আৰু মিজোৰামতো ইয়াৰ প্ৰতিকৃতি আৱিষ্কাৰ হোৱালৈ চাই আহোম ৰজা আৰু মেঘালয়ৰ আন ৰজাসকলৰ মাজত সম্পৰ্ক আছিল বুলি ধাৰণা কৰা হয়। মিজোৰামৰ আইজলত অৱস্থিত কলা আৰু সংস্কৃতি বিভাগৰ সংগ্ৰহালয়ত ঙি ঙাও খাম খোদিত এটা শিল সংৰক্ষিত কৰা আছে। মেঘালয়ৰ জয়ন্তীয়া পাহাৰৰ শিলৰ এখন দুৱাৰত ঙি ঙাও খাম অকা আছে আৰু বিশেষজ্ঞ সকলৰ মতে এই দুৱাৰ খন আহোম চাওফাক আদৰিবলৈ সজা হৈছিল।

তথ্য সংগ্ৰহ

উৎস প্ৰসংগ

Sarma 2017, pp: 14-18 NGI NGAO KHAM- A Mythical Figure of Tai Ahom People of Assam ,Dr. Rabindranath Sarma, Journal of Research in Humanities and Social Science, Vol.5 ~ Issue 5 (2017) pp: 14-18 ISSN(Online) : 2321-9467

শ্ৰেণী:কিংবদন্তিমূলক জীৱ
শ্ৰেণী:টাই আহোম
শ্ৰেণী:লোককথাৰ জীৱ
ৰেণু চি. লস্কৰ

ৰেণু চক্ৰৱৰ্তী লস্কৰ (জন্ম-১৯৩২) হৈছে এগৰাকী ভাৰতীয়-আমেৰিকান গণিতজ্ঞ। তেখেতে লেখ তত্ত্বলৈ বিশেষ বৰঙনি আগবঢ়াইছে। ক্লেমছন বিশ্ববিদ্যালয়ৰ গণিত বিজ্ঞানৰ তেখেতে "এমৰিটা অধ্যাপক"। ১৯৬২ চনত তেখেতে ইলিঅ'নয়ছ বিশ্ববিদ্যালয়ৰ পৰা গণিতৰ বিষয়ত গৱেষণা কৰি ডক্তৰেট ডিগ্ৰী লাভ কৰে। উল্লেখনীয় যে, এইখন বিশ্ববিদ্যালয়ৰ পৰা ডক্তৰেট ডিগ্ৰী লাভ কৰা তেখেত প্ৰথমগৰাকী ভাৰতীয় মহিলা। ভাৰতীয় প্ৰযুক্তিবিদ্যা প্ৰতিষ্ঠান, খড়্গপুৰৰ তেখেত প্ৰথমগৰাকী মহিলা অধ্যাপক।

শৈক্ষিক জীৱন

গণিতৰ ক্ষেত্ৰখনত মহিলাৰ বাবে থকা সকলো সুবিধাই ৰেণু লস্কৰে পূৰ্ণোদ্যমেৰে গ্ৰহণ কৰে আৰু এইখন ক্ষেত্ৰত কেতবোৰ নতুন মান নিৰ্ধাৰণ কৰে। তেখেত "বিমূৰ্ত গণিত" বিষয়ত সৰ্বাধিক সংখ্যক প্ৰবন্ধ লিখা মহিলা গণিতজ্ঞ। মেথছাইনেটৰ মতে তেখেতৰ প্ৰকাশিত প্ৰবন্ধৰ সংখ্যা এশতকৈও অধিক। এই সাফল্যৰ বাবে কিছু কৃতিত্ব দিব পাৰি তেওঁৰ সহযোগিতা নেটৱৰ্কটোক। তেওঁৰ লগত সহযোগী হিচাপে কাম কৰা ব্যক্তিৰ ভিতৰত ৰাজ চন্দ্ৰ বোস, পাউল আৰডোছ আদি প্ৰধান। তেখেতে গৱেষক ছাত্ৰ-ছাত্ৰীৰ উপদেশদাতা হিচাপেও কিছু সফলতা লাভ কৰিছে। ১৯৮৬ চনত লস্কৰ আৰু ষ্টিভ হেডেটনিয়েমিয়ে ক্লেমছন বিশ্ববিদ্যালয়ত বিমূৰ্ত গণিত সম্পৰ্কে নাতিদীৰ্ঘ সন্মিলন এখন অনুষ্ঠিত কৰিছিল। এইখন সন্মিলনলৈ প্ৰত্যেক বছৰে বিভিন্ন দেশৰ গণিতানুৰাগীৰ আগমন ঘটে।

তথ্যসংগ্ৰহ

বাহ্যিক সংযোগ

ক্লেমছন বিশ্ববিদ্যালয়ত থকা লস্কৰৰ পৃষ্ঠা
শ্ৰেণী: ভাৰতীয় গণিতজ্ঞ
শ্ৰেণী: গণিতজ্ঞ
শ্ৰেণী: ভাৰতীয় মহিলা গণিতজ্ঞ
শ্ৰেণী: ভাৰতীয়-আমেৰিকান গণিতজ্ঞ
শ্ৰেণী: ভাৰতীয় শিক্ষাবিদ
দ্য স্কাই ইজ ফলিং (২০০১ উপন্যাস)

দ্য স্কাই ইজ ফলিং হ'ল ২০০১ চনত আমেৰিকান সাহিত্যিক ছিডনী শ্বেলডনৰ দ্বাৰা ৰচিত এক উপন্যাস।

কাহিনীৰ সাৰাংশ

যদি আমেৰিকাত এক ৰাজপৰিয়াল থাকিলহেতেন তেন্তে নিশ্চয়কৈ সেয়া ৱিনথ্ৰপ পৰিয়াল হ'লহেতেন। জনসেৱা,প্ৰচূৰ দান বৰঙনি আৰু গ্লেমাৰসম্পন্ন জীৱন যাপন আদিৰ জৰিয়তে গোটেই বিশ্বজুৰি জনপ্ৰিয়তা অৰ্জন কৰা ৱিনথ্ৰপ সকল প্ৰায় ভগৱানৰ শাৰীত পৰিছিল। কিন্তু এবছৰৰ ভিতৰতে টেইলৰ ৱিনথ্ৰপ,তেওঁৰ পত্নী,জীয়ৰী আৰু দুই পুত্ৰই কিছুমান "দুৰ্ঘটনা"ত মৃত্যু বৰণ কৰে।
ৱাছিংটন টিভি নেটৱৰ্কৰ আকৰ্ষণীয় যুৱ আঁত ধৰোতা ডেনা ইভান্সে ইয়াত কিবা গূঢ় ৰহস্য লুকাই থকা বুলি অনুভৱ কৰে আৰু ৰহস্যৰ সন্ধানত নামি পৰে। আমেৰিকান উচ্চ বিষয়া ৰজাৰ হাডচনে তাইক সহায় কৰে। হত্যাকাৰীৰ সন্ধানত ডেনাই ফ্ৰান্স,ৰাছিয়া ইটালী আদি অনেক দেশলৈ যাবলগীয়া হয়। আৰু ক্ৰমে ক্ৰমে তাই অধিক ৰহস্যৰ মাজলৈ সোমাই যায়। এক ভয়াল নিগনি মেকুৰীৰ খেলৰ মাজত ডেনা বন্দী হয় যাক মৃত্যুৱে পলে পলে অনুসৰণ কৰি থাকে। অৱশেষত ডেনাই হত্যাৰ কাৰণ বিচাৰি পায়। ৰাছিয়াৰ পৰা চোৰাং প্লুটনিয়ামৰ বিক্ৰী সন্দৰ্ভতেই টেইলৰ ৱিনথ্ৰপৰ এক সংগীয়ে তেওঁক সবংশে ধ্বংস কৰে। কিন্তু ডেনাই এই সংগীৰ নাম জনাৰ আগতেই তাইৰ ওপৰত কেইবাটাও প্ৰাণঘাতী আক্ৰমণ হয়। তেতিয়া তাই ৰজাৰ হাডচনৰ সহায় বিচাৰে। কিন্তু ঘটনাক্ৰমত ওলাই পৰে যে হাডচনেই সেই সংগী আৰু তেৱেই ডেনাক হত্যাৰ চেষ্টা চলাইছিল। অৱশেষত ডেনাই সকলো ফাদিল কৰিবলৈ সক্ষম হয় আৰু পলাবলৈ কৰা এক চেষ্টাত হাডচন পৰিয়াল মৃত্যুমুখত পৰে। শ্বাসৰূদ্ধকাৰী এই অভিযানৰ অন্তত ডেনাই জেফ আৰু তুলি লোৱা সন্তান কেমলৰ সৈতে সুখত থাকে।

গ্ৰন্থালোচনা

মাউথশ্বাটে ইয়াক পাঁচটা তৰাৰ ভিতৰত চাৰিটা দি কৈছে "এখন উপভোগ্য ৰহস্য উপন্যাসৰ আটাইকেইটা উপাদানেই ইয়াত আছে-এক নিখুঁট পটভূমি,ৰহস্যময় চৰিত্ৰ,সঠিক গতি,বিশ্বাসযোগ্য যুক্তি আৰু এক পৰিপূৰক সামৰণি।" গুডৰীড ডট কমে ইয়াক ৫টাৰ ভিতৰত ৩.৪টা তৰা দিয়ে। তাত ভেৰোণিকা ছিংগলটোনে কয় "তুমি যদি এক দ্ৰুতগতিৰ ৰহস্য উপন্যাস ভাল পোৱা তেন্তে ইয়াক পঢ়া উচিত"।

লগতে চাওক

ছিডনী শ্বেলডন

তথ্য সংগ্ৰহ

শ্ৰেণী:ইংৰাজী গ্ৰন্থ
শ্ৰেণী:আমেৰিকান উপন্যাস
কলিয়াবৰ বিধানসভা সমষ্টি

কলিয়াবৰ বিধানসভা সমষ্টি (ইংৰাজী: Kaliabor Assembly constituency) হৈছে উত্তৰ-পূব ভাৰতৰ অসম ৰাজ্যৰ ১২৬ টা বিধানসভা সমষ্টিৰ ভিতৰত অন্যতম। ১৯৫১ চনত এই সমষ্টিটো পোনপ্ৰথমবাৰৰ বাবে গঠন কৰা হৈছিল। ২০২৩ চনৰ সমষ্টি পুনৰ নিৰ্ধাৰণ প্ৰক্ৰিয়াৰ পিছতো এই সমষ্টিটো বাহাল ৰখা হয়।

এই সমষ্টিটো নগাঁও জিলাৰ অন্তৰ্গত আৰু ই কাজিৰঙা লোকসভা সমষ্টিৰ এক অংশ হিচাপে চিহ্নিত (পূৰ্বতে ই কলিয়াবৰ লোকসভা সমষ্টিৰ অংশ আছিল)। সমষ্টিটো কোনো শ্ৰেণীৰ প্ৰাৰ্থীৰ বাবে সংৰক্ষিত নহয় (অৰ্থাৎ সাধাৰণ শ্ৰেণীৰ)।

বিধানসভাৰ সদস্যসকল

Election
Member
Party affiliation

১৯৫১
লীলাকান্ত বৰা
ভাৰতীয় জাতীয় কংগ্ৰেছ

১৯৫৭
লীলাকান্ত বৰা
ভাৰতীয় জাতীয় কংগ্ৰেছ

১৯৬২
লীলাকান্ত বৰা
ভাৰতীয় জাতীয় কংগ্ৰেছ

১৯৬৭
অতুল চন্দ্ৰ গোস্বামী
সংযুক্ত চোচিয়েলিষ্ট পাৰ্টী

১৯৭২
গোলাপ বৰুৱা
স্বতন্ত্ৰ প্ৰাৰ্থী

১৯৭৮
অতুল চন্দ্ৰ গোস্বামী
স্বতন্ত্ৰ প্ৰাৰ্থী

১৯৮৩
বালুৰাম নাগ
ভাৰতীয় জাতীয় কংগ্ৰেছ

১৯৮৫
প্ৰফুল্ল কুমাৰ মহন্ত
স্বতন্ত্ৰ প্ৰাৰ্থী

১৯৮৬ (উপ-নিৰ্বাচন)
গুণীন হাজৰীকা
স্বতন্ত্ৰ প্ৰাৰ্থী

১৯৯১
বালুৰাম নাগ
ভাৰতীয় জাতীয় কংগ্ৰেছ

১৯৯৬
গুণীন হাজৰীকা
অসম গণ পৰিষদ

২০০১
গুণীন হাজৰীকা
অসম গণ পৰিষদ

২০০৬
কেশৱ মহন্ত
অসম গণ পৰিষদ

২০১১

২০১৬

২০২১

২০২৬

নিৰ্বাচনী ফলাফল

২০২৬ চনৰ বিধানসভা নিৰ্বাচন

২০২৬ চনৰ অসম বিধানসভা নিৰ্বাচনত অসম গণ পৰিষদ (AGP) দলৰ প্ৰাৰ্থী তথা জ্যেষ্ঠ মন্ত্ৰী কেশৱ মহন্তই বিজয় সাব্যস্ত কৰি এই সমষ্টিৰ বিধায়ক হিচাপে একেৰাহে পঞ্চমবাৰৰ বাবে নিৰ্বাচিত হয়। নিৰ্বাচনৰ সবিশেষ তলত দিয়া ধৰণৰ:

২০২১ চনৰ বিধানসভা নিৰ্বাচন

২০২১ চনৰ অসম বিধানসভা নিৰ্বাচনত কলিয়াবৰ সমষ্টিৰ ফলাফল তলত দিয়া ধৰণৰ আছিল:

২০১৬ চনৰ বিধানসভা নিৰ্বাচন

২০১৬ চনৰ নিৰ্বাচনৰ বিতং ফলাফল তলত উল্লেখ কৰা হ’ল:

লগতে চাওক

নগাঁও জিলা
অসম বিধানসভাৰ সমষ্টিসমূহৰ তালিকা

তথ্যসূত্ৰ